**Skupni sporazum o fotokopiranju avtorskih del prek obsega iz 50. člena Zakona o avtorski in sorodnih pravicah pri opravljanju gospodarske dejavnosti v Sloveniji**

S podpisom licenčne pogodbe s SAZOR GIZ k. o. bodo podjetja, ki opravljajo pridobitno dejavnost, zakonito fotokopirala dela s področja literature, znanosti in publicistike. Avtorski honorar, obračunan na podlagi sprejetih tarif, bodo podjetja plačevala letno, njegova višina pa bo odvisna od števila zaposlenih in njihove izobrazbene strukture. Najnižji letni prispevek bo znašal 4 do 12 EUR za mikropodjetja, najvišji pa 273 do 1.365 EUR za velika podjetja. Zbrana sredstva bo SAZOR GIZ k. o. delil upravičenim imetnikom avtorske pravice.

Združenje SAZOR GIZ k. o. in Gospodarska zbornica Slovenije sta 6. decembra 2021 podpisala Skupni sporazum o fotokopiranju avtorskih del prek obsega iz 50. člena Zakona o avtorski in sorodnih pravicah pri opravljanju gospodarske dejavnosti v Sloveniji, ki stopi v veljavo 25. decembra 2021.

Sporazum Slovenijo uvršča ob bok razvitim državam, kot so Francija, Nemčija in Švica, kjer gospodarski in avtorski sektor dobro sodelujeta in skupaj ustvarjata ugodno klimo za uravnotežen gospodarski razvoj. S sporazumom se naša država pridružuje večini držav EU, ki imajo na področju nadomestil iz naslova fotokopiranja avtorskih del v gospodarstvu že urejena razmerja. Pri oblikovanju sporazuma so se snovalci opirali tudi na tuje dobre prakse, predvsem na predpise, ki tovrstno rabo urejajo v Franciji, Španiji, Nemčiji in Italiji ter Švici.

Sporazum bo po skupnih pogajanjih med SAZOR GIZ k. o. in pogajalsko skupino, sestavljeno iz predstavnikov združenj oz. zbornic dejavnosti GZS, omogočil izplačevanje avtorskih honorarjev imetnikom pravic iz naslova fotokopiranja avtorskih del s področja književnosti, znanosti in publicistike ter njihovih prevodov. Imetniki pravic so avtorji, založbe in drugi upravičeni imetniki.

Zavezanci po tem sporazumu so podjetja in samostojni podjetniki, ki opravljajo pridobitno dejavnost na območju Republike Slovenije, imajo vsaj enega zaposlenega in posedujejo ali najemajo napravo, ki omogoča fotokopiranje, oziroma naročajo storitve fotokopiranja pri zunanjih izvajalcih.

V Sloveniji je okoli štirideset tisoč podjetij, ki opravljajo pridobitno dejavnost, združenje SAZOR GIZ k. o. pa jih bo na podlagi tega sporazuma, ki ima status predpisa, pozvalo k podpisu licenčne pogodbe. Podjetja bodo s podpisom pogodbe pridobila dovoljenje za fotokopiranje avtorskih del izključno za lastno notranjo uporabo pri opravljanju svojih registriranih gospodarskih dejavnosti.

Sporazum podjetjem za lastne potrebe omogoča fotokopiranje del iz celotnega svetovnega repertoarja v vseh jezikih. Gre za vse vrste literarnih del in za znanstvene ter izobraževalne publikacije, pa tudi za vse svetovne časopise in revije, ki jih podjetja uporabljajo pri internem informiranju, izobraževanju, tržnih in promocijskih aktivnostih in pri raziskavah in razvoju, kjer je zlasti pomembno znanstveno, tehnično in zdravstveno področje.

Zavezanci so podjetja in samostojni podjetniki, ki imajo vsaj enega zaposlenega, sporazum pa jih glede na število zaposlenih in njihovo izobrazbeno strukturo razvršča v tri tarifne razrede, znotraj katerih je določena višina avtorskega honorarja:

* v I. (prvo) skupino spadajo podjetja z glavno dejavnostjo, v kateri je po statističnih podatkih manj kot 30% zaposlenih z višješolsko ali visokošolsko izobrazbo,
* v II. (drugo) skupino spadajo podjetja z glavno dejavnostjo, v kateri je po statističnih podatkih med 30 % in 40 % zaposlenih z višješolsko ali visokošolsko izobrazbo,
* v III. (tretjo) skupino spadajo podjetja z glavno dejavnostjo, v kateri je po statističnih podatkih več kot 40 % zaposlenih z višješolsko ali visokošolsko izobrazbo.

Tabela tarif za fotokopiranje avtorskih del pod pogoji iz tega sporazuma pri opravljanju gospodarske dejavnosti:

|  |  |  |  |
| --- | --- | --- | --- |
| št. zaposlenih/podjetje | I. skupina,  honorar v EUR na podjetje/leto | II. skupina,  honorar v EUR na podjetje/leto | III. skupina,  honorar v EUR na podjetje/leto |
| 1-10 | 4 | 6 | 12 |
| 11-50 | 19 | 27 | 57 |
| 51-250 | 75 | 108 | 320 |
| 251-500 | 150 | 220 | 675 |
| 501-1000 | 236 | 334 | 1062 |
| nad 1000 | 273 | 390 | 1365 |

Zneski so izraženi v neto vrednosti, h katerim se obračuna morebitni pripadajoči davek na dodano vrednost.

Sprejeta tarifa je v skladu z Zakonom o avtorski in sorodnih pravicah nastala na osnovi primerljivih evropskih tarif in omogoča avtorjem in založnikom, ki bodo sredstva prejemali, možnosti za nadaljnji ustvarjalni razvoj, ki bo nadalje nudil gospodarstvu nova literarna, znanstvena, publicistična in izobraževalna gradiva.

Zavezanci bodo avtorski honorar plačevali letno za tekoče leto na podlagi računa, ki ga bo SAZOR GIZ k. o. izdal podjetju, pri čemer bo ta za leto 2021 znašal 50 % predvidene tarife in se bo postopno zviševal do 100 % plačila v letu 2024. Za mikropodjetja (do deset zaposlenih) bo znašal letni prispevek 4 do 12 EUR, za največja (nad tisoč zaposlenih) pa 273 do 1.365 EUR (odvisno od izobrazbene strukture zaposlenih). Zbrana sredstva bo združenje SAZOR GIZ k.o. delilo upravičenim imetnikom avtorske pravice.

Pravne osebe in samostojni podjetniki posamezniki, ki z lastnoročno pisno izjavo, podano pod materialno in kazensko odgovornostjo dokazujejo, da ne posedujejo ali najemajo naprave, ki omogoča fotokopiranje, oziroma ne naročajo storitve fotokopiranja pri zunanjih izvajalcih, niso zavezanci po tem sporazumu. Resničnost navedene izjave lahko SAZOR GIZ k. o. preverja.

Podpisnika sporazuma

SAZOR GIZ k. o. je Slovenska avtorska in založniška organizacija za pravice reproduciranja, ki ima dovoljenje Urada Republike Slovenije za intelektualno lastnino za kolektivno upravljanje pravic avtorjev in založnikov del s področja književnosti, znanosti, publicistike in njihovih prevodov v primeru reproduciranja avtorskih del za zasebno in drugo lastno uporabo ter fotokopiranje preko obsega iz 50. člena Zakona o avtorski in sorodnih pravicah. SAZOR GIZ k. o. je član mednarodnega združenja IFRRO (International Federation of Reproduction Rights Organizations), ki združuje organizacije, pooblaščene za zbiranje in delitev nadomestil za pravice reproduciranja.

Gospodarska zbornica Slovenije ima na podlagi Zakona o gospodarskih zbornicah in odločbe ministrstva, pristojnega za gospodarstvo, status reprezentativne zbornice združenja uporabnikov s področja gospodarske dejavnosti in je zato pooblaščena za sklenitev skupnega sporazuma.